 Rais John Magufuli ameeleza kuwa ataendelea kumkumbuka aliyekuwa Mkurugenzi wa Vipindi na Uzalishaji wa Clouds Media Group  (CMG), Ruge Mutahaba kwa mambo mawili ikiwemo mchango wake katika tasnia ya habari na burudani.Kupitia akaunti yake ya Twitter, Rais ameeleza jambo jingine linalofanya asimsahau Ruge ni juhudi zake katika harakati za kujenga fikra za maendeleo kwa vijana.Baada ya kupokea taarifa za kifo cha Ruge ambaye amefariki jana jioni wakati akipatiwa matibabu nchini Afrika Kusini, Rais alielezea hisia zake kupitia Twitter huku akiwapa pole wanafamilia, ndugu, jamaa na marafiki.“Nimepokea kwa masikitiko taarifa za kifo cha kijana wangu Ruge Mutahaba. Daima nitamkumbuka kwa mchango wake mkubwa katika tasnia ya habari, burudani na juhudi za kujenga fikra za maendeleo kwa vijana,” aliandika Rais Magufuli.